Title: ระเบียบการท่าเรือแห่งประเทศไทย ว่าด้วยการกำหนดขั้นตอนและระยะเวลาในการปฏิบัติงานเพื่อประชาชนในการให้บริการเกี่ยวกับที่ดินและอาคาร พ.ศ. 2543

ระเบียบการท่าเรือแห่งประเทศไทย
ว่าด้วยการกำหนดขั้นตอนและระยะเวลาการปฏิบัติงานเพื่อประชาชน
ในการให้บริการเกี่ยวกับที่ดินและอาคาร
พ.ศ. ๒๕๔๓

เพื่อให้การปฏิบัติงานตามคำขอของประชาชนที่ไม่อาจดำเนินการให้แล้วเสร็จภายใน
๑ วันทำการ นับแต่เวลาที่ได้รับคำขอเป็นไปด้วยความสะดวก ประหยัด เพื่อประโยชน์ของรัฐและประชาชน
ตามระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ ฉะนั้น อาศัยอำนาจตามความในมาตรา ๓๒ (๒) แห่งพระราชบัญญัติการท่าเรือแห่งประเทศไทย
พ.ศ. ๒๔๙๔ จึงให้วางระเบียบไว้ดังนี้

ข้อ ๑ 
ระเบียบนี้เรียกว่า "ระเบียบการท่าเรือแห่งประเทศไทย ว่าด้วยการกำหนดขั้นตอนและระยะเวลาการปฏิบัติงานเพื่อประชาชนในการให้บริการเกี่ยวกับที่ดินและอาคาร
พ.ศ. ๒๕๔๓"

ข้อ ๒[๑] 
ให้ใช้ระเบียบนี้ตั้งแต่วันถัดจากวันประกาศเป็นต้นไป

ข้อ ๓ 
นับแต่วันใช้ระเบียบนี้ให้ยกเลิก
๓.๑ ระเบียบการท่าเรือแห่งประเทศไทย
ว่าด้วยการกำหนดขั้นตอนและระยะเวลาการปฏิบัติงานเพื่อประชาชนในการให้บริการเกี่ยวกับที่ดินและอาคาร
พ.ศ. ๒๕๓๖
๓.๒ ระเบียบ คำสั่ง หรือประกาศ ที่ขัดหรือแย้งกับระเบียบนี้

ข้อ ๔ 
ในระเบียบนี้
"การปฏิบัติงานเพื่อประชาชน"
หมายถึง การดำเนินการให้บริการของหน่วยงานต่าง ๆ ของการท่าเรือแห่งประเทศไทยจนแล้วเสร็จ ตามคำขอที่ประชาชนยื่นตามข้อบังคับ ระเบียบ
คำสั่ง หรือประกาศ ของการท่าเรือแห่งประเทศไทยเกี่ยวกับการเช่า โอนสิทธิการเช่า หรือรับช่วงสิทธิการเช่า
ที่ดิน คลังสินค้า อาคาร หรืออาคารพาณิชย์
"ประชาชน" หมายถึง
ผู้เช่าไม่ว่าในฐานะบุคคลธรรมดา หรือนิติบุคคล
"ที่ดิน" หมายถึง
ที่ดินของการท่าเรือแห่งประเทศไทย ที่อยู่นอกเขตรั้วศุลกากร
"อาคาร" หมายถึง อาคารสำนักงาน หรืออาคารแฟลต
ที่ปลูกสร้างในที่ดินของการท่าเรือแห่งประเทศไทยนอกเขตรั้วศุลกากร
"คลังสินค้า" หมายถึง
อาคารคลังสินค้าที่ใช้สำหรับเก็บสินค้าต่าง ๆ ที่ปลูกสร้างในที่ดินของการท่าเรือแห่งประเทศไทยนอกเขตรั้วศุลกากร
"อาคารพาณิชย์" หมายถึง
อาคารตึกแถวที่ปลูกสร้างในที่ดินของการท่าเรือแห่งประเทศไทยนอกเขตรั้วศุลกากร

ข้อ ๕ 
ให้หน่วยงานต่าง ๆ ของการท่าเรือแห่งประเทศไทยอำนวยความสะดวกและเร่งรัดการปฏิบัติงานตามคำขอของประชาชนให้เสร็จเรียบร้อยโดยเร็ว

ข้อ ๖ 
งานที่ไม่สามารถดำเนินการตามคำขอให้แล้วเสร็จภายใน ๑ วันทำการนอกเหนือจากที่ได้กำหนดขั้นตอนและระยะเวลาดำเนินการไว้แล้ว
มีดังนี้
๖.๑ การต่อสัญญาเช่าที่ดิน
๖.๒ การต่อสัญญาเช่าอาคารพาณิชย์
ให้หน่วยงานที่เกี่ยวข้องดำเนินการให้แล้วเสร็จภายในเวลาที่กำหนดตามขั้นตอนแนบท้ายระเบียบนี้

ข้อ ๗ 
ในกรณีที่พนักงานของหน่วยงานใดไม่ปฏิบัติตามระเบียบนี้
โดยไม่มีเหตุผลอันสมควรให้ถือว่าเป็นการกระทำผิดวินัย
ในกรณีที่พนักงานของหน่วยงานใดจงใจไม่ปฏิบัติตามระเบียบนี้อันเป็นเหตุให้เกิดความเสียหายอย่างร้ายแรงต่อการท่าเรือแห่งประเทศไทย
หรือหน่วยงานของรัฐ หรือประชาชน ให้ถือว่าเป็นความผิดทางวินัยอย่างร้ายแรง

ข้อ ๘ 
ให้รองผู้อำนวยการ การท่าเรือแห่งประเทศไทย ฝ่ายบริหารเป็นผู้รักษาการให้เป็นไปตามระเบียบนี้

ประกาศ ณ วันที่ ๖ ตุลาคม พ.ศ. ๒๕๔๓
พยุงกิจ  จิวะมิตร
รองผู้อำนวยการ การท่าเรือแห่งประเทศไทย
ฝ่ายปฏิบัติการ รักษาการในตำแหน่ง
ผู้อำนวยการ การท่าเรือแห่งประเทศไทย

[เอกสารแนบท้าย]

๑. ขั้นตอนและระยะเวลาการต่อสัญญาเช่าที่ดิน
๒. ขั้นตอนและระยะเวลาการต่อสัญญาเช่าอาคารพาณิชย์

(ดูข้อมูลจากภาพกฎหมาย)

ปิยะธิดา/ปรับปรุง
๙ พฤศจิกายน
๒๕๖๐

[๑] ราชกิจจานุเบกษา
เล่ม ๑๑๘/ตอนพิเศษ ๒๐ ง/หน้า ๖๗/๒๘ กุมภาพันธ์ ๒๕๔๔